Flere kvinder i Sønderborg, der dyrker poledancing, er trætte af, at asylansøgere overværer træningen.

Et hold af poledancingudøvere i Sønderborg har problemer med at være i fred, når de dyrker den populære træningsform.

Holdet oplever nemlig, at der kommer asylansøgere ind og overværer træningspassene, selvom der står på døren, at det kun er for kvinder.

Det skriver TVSYD.

- Asylansøgerne tror, at det er en bar eller en strip-klub, siger medejer af 'iPole – pole dance n’fitness' i Sønderborg, Nanna Kümpel, til TVSYD.

Klubben har forsøgt sig med forskellige tiltag for at komme problemet med de ubudne gæster til livs. Udover et skilt på engelsk, hvor der står, at der kun er adgang for kvinder, har de sat en tegning af en mand og en kvinde op på døren – med et kryds over manden.

Kommer i grupper på op til fire

Det har dog ikke stoppet asylansøgerne i at komme og kigge. Nanna Kümpel fortæller, at asylansøgerne kommer i grupper på op til fire mænd – mens der i nogle tilfælde står en større gruppe ude foran træningslokalerne, der ligger på ruten mellem asylcenteret og byen.

- De har aldrig været truende. Men mange af pigerne her føler sig utrygge, når der pludselig står en gruppe mænd, hvis hensigter de ikke kender, og kigger på. Mænd er under ingen omstændigheder velkomne her – uanset hudfarve. Indimellem må vi fysisk skubbe dem ud for at få dem til at forstå, at de ikke er velkomne, siger Nanna Kümpel.

Asylcenteret bliver administreret af Jammerbugt Kommune. Souschef i asylafdelingen i kommunen, Nina Svendsen, siger, at en af grundende til, at problemet gentager sig, er, at der er stor udskiftning blandt beboerne på asylcenteret.

- Det vil sige, at der hele tiden kommer nye beboere, som måske har brug for at få at vide, at det er et sportssted og ikke en stripklub, siger hun og fortsætter.

- Når man ser deres plakat udenfor, så kan jeg godt forstå, at de kommer i tvivl. For der hvor de kommer fra, der er det ikke nogen sportsgren, siger hun.

Hun understreger, at det ikke er poledancing-klubbens skyld.

- Det er to kulturer, der tørner sammen. For dem ligner det måske en stripklub, og så tænker de ’fedt, vi vil ind og kigge på nogle piger,’ når de så finder ud af, at det slet ikke er det, det handler om, så går de igen, siger hun.

Asylcentret vil nu hjælpe med at formulere et arabisk skilt på døren, som skal hjælpe med at komme problemet til livs. Derudover vil de gøre en større indsats for at informere asylansøgerne om, at det ikke er i orden at lure på kvinder, der træner.